**BÍRÓSÁGI ÜLNÖKÖK VÁLASZTÁSA**

**2023. ÉV**

Magyarország Alaptörvénye ’A bíróság’ fejezetének 27. cikk (2) bekezdése értelmében a törvény által meghatározott ügyekben és módon nem hivatásos bírák /*ülnökök*/ is részt vesznek az ítélkezésben. A bírák jogállásáról és javadalmazásáról szóló 2011. évi CLXII. törvény *(továbbiakban: Bjt.)* 216.§ (1) bekezdése rendelkezik arról, hogy az ülnökök megbízatása 4 évre szól. A legutóbbi ülnökválasztás 2019. évben történt, így 2023. évben ismét bírósági ülnökválasztásra kerül sor, melynek idejét a Magyar Köztársaság Elnöke 39/2023. (III.6.) KE határozatában 2023. március 7. és 2023. április 30. napja közé eső időtartamban tűzte ki.

Vas Vármegye Önkormányzata Közgyűlése a Bjt. 215.§ (1) bekezdése alapján választ bírósági ülnököket a **Szombathelyi Törvényszékhez** az Országos Bírósági Hivatal elnöke 24.SZ/2023.(II.15.) OBHE határozatának mellékletében megállított számban.

Eszerint **Szombathelyi Törvényszékhez 3 fő fiatalkorúak büntető ügyeiben eljáró ülnök, illetve szintén a Szombathelyi Törvényszékhez 6 fő munkaügyi ülnök megválasztása szükséges.**

**KI LEHET ÜLNÖK?**

**Általános feltételek:**

- **a 30. életév betöltése** *(a 70.életév betöltésével az ülnöki megbízatás megszűnik!)*

- **magyar állampolgárság**

- **nem áll cselekvőképességet érintő gondnokság vagy támogatott döntéshozatal hatálya alatt**

***Nagykorú cselekvőképességének korlátozása***  
*(részletes szabályozása a Polgári Törvénykönyvről szóló 2013. évi V. törvényben található*)

A cselekvőképesség részleges korlátozása:

Cselekvőképességében részlegesen korlátozott az a nagykorú, akit a bíróság ilyen hatállyal gondnokság alá helyezett. Ilyen határozatot a bíróság annak a nagykorúnak az ügyében hoz, akinek az ügyei viteléhez szükséges belátási képessége – mentális zavara következtében – tartósan vagy időszakonként visszatérően nagymértékben csökkent, s emiatt – egyéni körülményeire, valamint családi és társadalmi kapcsolataira tekintettel – meghatározott ügycsoportban gondnokság alá helyezése indokolt. A bíróságnak a cselekvőképességet részlegesen korlátozó ítéletben meg kell határoznia azokat a személyi vagy vagyoni jellegű ügycsoportokat, amelyekben a cselekvőképességet korlátozza. A cselekvőképességében részlegesen korlátozott minden olyan ügyben tehet érvényes jognyilatkozatot, amely nem tartozik abba az ügycsoportba, amelyben a bíróság korlátozó határozatot hozott. A cselekvőképesség részlegesen sem korlátozható, ha az érintett személy jogainak védelme a cselekvőképességet nem érintő más módon is biztosítható

A cselekvőképesség teljes korlátozása:

Cselekvőképtelen az a nagykorú, akit a bíróság cselekvőképességet teljesen gondozó gondnokság alá helyezett. Azt a személyt, akinek ügyei viteléhez szükséges belátási képessége – mentális zavara következtében – tartósan, teljes körűen hiányzik, és emiatt – egyéni körülményeire, valamint társadalmi kapcsolataira tekintettel – gondnokság alá helyezése indokolt. A bíróság a cselekvőképességet abban az esetben korlátozhatja teljesen, ha a személy védelme a korlátozás nélkül vagy részleges korlátozással nem érhető el.

***Támogatott döntéshozatal***

A támogatott döntéshozatal jogintézményét a 2014. március 15. napjától hatályos Polgári Törvénykönyvről szóló 2013. évi V. törvény vezette be. A Polgári Törvénykönyv mellett a támogatott döntéshozatalról szóló 2013. évi CLV. törvény szabályozza a támogató kirendeléséről, a támogató feladatairól a hivatásos támogatóról, valamint a nyilvántartás vezetésével kapcsolatos főbb rendelkezéseket. A támogató kirendelését a támogatott személy a lakóhelye, ennek hiányában a tartózkodási helye szerinti illetékes járási hivatal járási gyámhivatalánál kérheti.  
Támogató kirendelésére abban az esetben kerülhet sor, ha a nagykorú személy ügyei intézésében, döntései meghozatalában belátási képességének kisebb mértékű csökkenése miatt segítségre szorul és emiatt támogató kirendelését kéri. A támogató kirendelése nem érinti a támogatott személy cselekvőképességét, a támogató nem dönthet a támogatott személy helyett, a döntéseket a támogatott személy hozza meg, ő tesz jognyilatkozatokat. A támogató jelenlétével és tanácsaival segíti a támogatott személyt a döntései meghozatalában, például a közigazgatási hatósági eljárásokban, bírósági eljárásokban a polgári és büntetőügyekben a jogszabályokban meghatározott keretek között. Támogatói feladatokat a támogatott személlyel bizalmi viszonyban lévő családtag, ismerős személy látja el, ennek hiányában a támogatott személy hivatásos támogató kirendelését kérheti. Nem kerülhet sor támogató kirendelésére, ha az érintett személyt mentális zavara miatt gondnokság alá kellene helyezni.

* **Büntetlen előéletű és nem áll közügyektől eltiltás hatálya alatt** */Hatósági erkölcsi bizonyítvánnyal kell igazolni mindkét feltételt/*
* **Nem lehet párt tagja, politikai tevékenységet nem folytathat**.

**Különös feltétel:**

**A fiatalkorúak elleni büntetőeljárásban ülnökként** a büntetőeljárásról szóló 2017. évi XC. törvény (Be.) 680. § (5) bekezdésben rögzítettek szerint **kizárólag**

1. pedagógus,
2. pszichológus, vagy
3. a család-, gyermek- és ifjúságvédelmi szolgáltatás, gyámügyi igazgatás keretében az ellátottak gyógyítását, ápolását, foglalkoztatását, fejlesztését, ellátását, nevelését, gondozását vagy szociális segítését, a gyermek sorsának rendezését közvetlenül szolgáló, egyetemi vagy főiskolai végzettséghez kötött munkakörben dolgozó vagy korábban dolgozó személy vehet részt.

**Az ülnököket jelölni kell!**

**KI ÉLHET JELÖLÉSI JOGGAL?**

Általános ülnökjelölés: Jelölhet a bíróság illetékességi területén

- lakóhellyel rendelkező nagykorú magyar állampolgár,

- helyi önkormányzatok

- egyesületek */kivéve a pártokat!/*

A fiatalkorúak büntető ügyeiben eljáró bírósághoz ülnökjelölés:

*a./ pedagógus ülnököket*

- a bíróság illetékeségi területén működő alapfokú és középfokú nevelési-oktatási intézmények tantestületei

*b./ nem pedagógus ülnököket* *(pszichológus, gyermekvédelmi ellátórendszerben dolgozó, vagy korábban dolgozott)*

- egyesületek */kivéve pártokat/*

- a foglalkozásuk szerinti érdek-képviseleti szervek,

- valamint a Be. 680.§ (5) bek. c) pontja szerinti /*a család-, gyermek- és ifjúságvédelmi szolgáltatás, gyámügyi igazgatás keretében az ellátottak gyógyítását, ápolását, foglalkoztatását, fejlesztését, ellátását, nevelését, gondozását vagy szociális segítését, a gyermek sorsának rendezését közvetlenül szolgáló/* munkakörben foglalkoztató, vagy korábban foglalkoztató szervezetek.

SZÜKSÉGES IRATOK

- Az ülnökjelölés *„Bírósági ülnökké jelölés”* nyomtatványon történik.

*(külön nyomtatvány általános és külön fiatalkorúak ügyben eljáró ülnökjelöléshez)*

- Az ülnökjelölt a jelölés elfogadásáról *„Nyilatkozat bírósági ülnökké jelölés elfogadásáról”* nyomtatványon történik.

- Minden ülnökjelölt a jelölés elfogadását követően **Hatósági erkölcsi bizonyítvánnyal** kell, hogy igazolja azt, hogy büntetlen előéletű **és** nem áll közügyektől eltiltás hatálya alatt. */mindkét feltétel igazolása szükséges!*/

- A fiatalkorúak büntetőügyeiben eljáró bíróság nem pedagógus ülnökjelöltjeinek fentieken felül igazolnia kell a megválasztásához szükséges adatokat és tényeket. *(a felsőfokú végzettségét igazoló pedagógus, pszichológus diploma másolata, a Be.680. § (5) bek.c) pontja szerinti szervezet munkáltatói igazolása)*

*Amennyiben az ülnökjelölt ezen igazolási kötelezettsége/i/ket elmulasztja ülnökké megválasztani nem lehet!*

ÜLNÖKÖK VÁLASZTÁSA

Egy jelölt kizárólag egy bírósághoz választható meg ülnökké.

A **Szombathelyi Törvényszék** ülnökeit

* a vármegyei képviselőtestület (*Vas Vármegyei Közgyűlés)*
* a megyei jogú városi képviselő-testület *(Szombathely Megyei Jogú Város Közgyűlése)*
* a területi nemzetiségi önkormányzatok képviselőtestületei *(horvát, német, roma nemzetiségi önkormányzatok)*

választja meg.

**ÜNÖKJELÖLÉS BEJELENTÉSE**

A jelöléseket tartalmazó nyomtatványokat: „**Bírósági ülnökké jelölés**”, **„Nyilatkozat bírósági ülnökké jelölés elfogadásáról”** valamint a jelölt „**Hatósági erkölcsi bizonyítványát**” illetve az **egyéb dokumentumok másolatát** legkésőbb

**2023. április 13. napján (csütörtök) 16.00 óráig**

lehet leadni a Vármegyeházán (9700 Szombathely, Berzsenyi tér 1., aljegyzői iroda). Az ülnökválasztással kapcsolatos egyéb kérdésekben a [drstankovitsgyorgy@vasmegye.hu](mailto:drstankovitsgyorgy@vasmegye.hu) email.címen kaphatnak részletes tájékoztatást, de részletes információk, a kitöltendő nyomtatványok elérhetők az alábbi linkeken, ahol a bírósági ülnökök jogairól és kötelezettségeiről szóló tájékoztató is megismerhető.

[Általános tájékoztató](https://www.vasmegye.hu/wp-content/uploads/2023/03/01_ALTALANOS-TAJEKOZTATO.docx)

[A bírósági ülnökök jogai és kötelezettségei](https://www.vasmegye.hu/wp-content/uploads/2023/03/02_birosagi_ulnok_jogai_es_kotelezettsegei.pdf)

[Csatolandó mellékletek](https://www.vasmegye.hu/wp-content/uploads/2023/03/03_csatolandomellekletekleirasa.pdf)

[Bírósági ülnökké jelölés fiatalkorúak büntető ügyében eljáró bíróságra](https://www.vasmegye.hu/wp-content/uploads/2023/03/04_jeloles_fiatalkoruak_birosagiulnok_2023.docx)

[Munkaügyi bírósági ülnökké jelölés](https://www.vasmegye.hu/wp-content/uploads/2023/03/05_jeloles_munkaugyi_birosagiulnok_2023.docx)

[Jelölést elfogadó nyilatkozat](https://www.vasmegye.hu/wp-content/uploads/2023/03/06_jelolest_elfogado_nyilatkozat_2023.docx)

[Hatósági erkölcsi bizonyítvány tájékoztató](https://www.vasmegye.hu/wp-content/uploads/2023/03/07_tajekoztato_hatosagierkolcsibizonyitvany.pdf)

[Hatósági erkölcsi bizonyítvány kérőlap minta](https://www.vasmegye.hu/wp-content/uploads/2023/03/08_minta_hatosagierkolcsi_hat_kerolap.pdf)

[Bírósági ülnökválasztás – 2023. év jogszabályok](https://www.vasmegye.hu/wp-content/uploads/2023/03/09_jogszabalyok.pdf)